钦定古今图书集成/明伦汇编/氏族典/第319卷 > 《廖用贤尚友录》 > 丁启睿
## 钦定古今图书集成/明伦汇编/氏族典/第319卷 > 《廖用贤尚友录》 > 丁启睿

按《明外史杨嗣昌传》：“丁启睿，永城人。万历四十七年
进士。崇祯时，历山东右参政，坐事谪陕西副使，再迁
右布政使，从巡抚孙传庭讨贼，数有功。十一年，就拜
右佥都御史，代传庭巡抚。十三年，擢兵部侍郎，总督
陕西三边军务。明年，杨嗣昌死，加启睿兵部尚书，改
称督师，代嗣昌尽督陕西、湖广、河南、四川、山西及江”
南、北诸军。启睿本庸材，初为巡抚，因嗣昌言用之。比
当重任，忧惧不知所为。是时，李自成已陷洛阳，围开
封，势大炽。启睿畏之不敢援，数奉诏切责。乃大集左
良玉、虎大威、杨德政、方国安之军，偕保定总督杨文
岳会于朱仙镇，与贼垒相望。启睿欲战，良玉不可，先
走，诸营俱走。启睿奔汝宁，开封遂陷。乃征下吏。久之，
释归。福王时，启睿夤缘马士英，充为事官。寻以擒斩
归德伪官，拜兵部尚书。明年事败，不能死。旋里，久之
卒。